b'\n_START_ARTICLE_\nStevens-Johnsonov sindrom\n_START_SECTION_\nSimptomi\n_START_PARAGRAPH_\nStevens-Johnsonov sindrom se obi\xc4\x8dajno za\xc4\x8dne z vro\xc4\x8dino in gripi podobnimi simptomi, \xc4\x8dez nekaj dni pa se pojavijo bole\xc4\x8de rde\xc4\x8de ali vijoli\xc4\x8daste spremembe na ko\xc5\xbei, ki so podobne opeklinam ter se lu\xc5\xa1\xc4\x8dijo. Pojavljajo se mehurji na ko\xc5\xbei, tudi ob spolovilih, ter v nosu in ustih. O\xc4\x8di so rde\xc4\x8de, bole\xc4\x8de, solzne.\n_START_SECTION_\nZdravljenje\n_START_PARAGRAPH_\nBolezen zahteva bolni\xc5\xa1ni\xc4\x8dno oskrbo. Zdravilo, za katerega obstaja sum, da je povzro\xc4\x8dilo Stevens-Johnsonov sindrom, je treba nemudoma ukiniti. Bolnike obi\xc4\x8dajno zdravijo na oddelku za opekline. Bistveno je prepre\xc4\x8devanje oku\xc5\xbeb. \xc4\x8ce bolnik pre\xc5\xbeivi, se ko\xc5\xbea samoodsebno obnovi; ko\xc5\xbeni presadki pri SJS za razliko od hudih opeklin niso potrebni. Izgubljeno teko\xc4\x8dino in elektrolite preko prizadete ko\xc5\xbee je treba intravensko nadome\xc5\xa1\xc4\x8dati. Koristi uporabe kortikosteroidov niso jasne; nekateri zdravniki priporo\xc4\x8dajo njihovo uporabo v prvih nekaj dneh, drugi jo odsvetujejo, ker zaradi zaviranja imunskega sistema pove\xc4\x8dajo tveganje za oku\xc5\xbebe. Pri pojavu oku\xc5\xbebe se uporabljajo ustrezni antibiotiki. Uporablja se tudi intravenski humani imunoglobulin, ki pomaga prepre\xc4\x8diti nadaljnje po\xc5\xa1kodbe ko\xc5\xbenega tkiva.'